
ACORD 235/2007, DE 25 DE JULIOL, DEL PLE DEL CONSELL DE L’AUDIOVISUAL DE CATALUNYA
Expedient núm. 27/A/2006. Sol·licitud d’autorització per a la transmissió d’una concessió de radiodifusió sonora en ones mètriques amb modulació de freqüència corresponent a la localitat d’Igualada (101.1 MHz).
1. Antecedents

I. El 6 de juliol de 2006 van tenir entrada en aquest Consell (núm. registre 1408/2006) un escrit de la Subdirecció General de Mitjans Audiovisuals de tramesa de l’escrit presentat davant aquell organisme el 28 de juny anterior, per la societat Radiocat XXI, SL en el qual sol·licitava la corresponent autorització administrativa en relació amb la transmissió de la concessió corresponent a Igualada (101.1 MHz), de la qual és titular Igualada Comunicació, SA en favor de la pròpia societat sol·licitant, Radiocat XXI, SL. Amb aquest escrit s’acompanyava còpia de diversa documentació acreditativa de l’operació.

II. El 26 de setembre de 2006 el Tribunal Constitucional va dictar provisió mitjançant la qual s’admetia a tràmit el recurs d’inconstitucionalitat presentat per l’Advocat de l’Estat, en data 1 d’agost de 2006, en representació del President del Govern, contra diversos preceptes de la Llei 22/2005, de 29 de desembre, de la comunicació audiovisual de Catalunya (LCA) i mitjançant la qual es tenia per invocat per part del President del Govern l’article 161.2 de la Constitució. En conseqüència, conforme el que disposa l’article 30 de la LOTC, el Tribunal Constitucional va suspendre la vigència i aplicació dels preceptes impugnats, des de la data en que es va interposar el recurs d’inconstitucionalitat per les parts del procés i des del dia de la publicació en el BOE per a tercers. Com a conseqüència d’aquest fet va quedar suspesa la competència del Consell de l’Audiovisual de Catalunya per tramitar i resoldre sobre les sol·licituds que havien esdevingut competència seva, per raó de la matèria.

En data 18 de gener de 2007 el Tribunal Constitucional va dictar interlocutòria mitjançant la qual s’acordava aixecar la suspensió dels preceptes impugnats de la LCA, llevat la de l’article 56, que prohibeix la transmissió de les llicències per a la prestació del serveis de comunicació regulats a la pròpia Llei i, per tant, inclou els de radiodifusió sonora amb modulació de freqüència a què habilita la concessió objecte d’aquest informe.

El Tribunal Constitucional també va mantenir la suspensió de la disposició transitòria segona (BOE núm.31 de 5 de febrer de 2007).

IV. El 21 i el 23 de febrer de 2007, el Consell de l’Audiovisual de Catalunya va remetre a la societat concessionària, transmetent, (Igualada Comunicació, SA), amb notificació a la societat adquirent (Radiocat XXI, SL), en la seva qualitat de tercer (registres de sortida 367/2007 i 383/2007) un ofici declarant-se competent per tramitar i resoldre la sol·licitud presentada i sol·licitant diversa informació necessària per a l’anàlisi de la transmissió objecte d’informe. Aquest ofici es va atendre per part de Radiocat XXI, SL mitjançant escrit amb registre d’entrada 923/2007 de 22 de maig, amb aportació de la informació sol·licitada.
V. Vist l’informe dels serveis del Consell de l’Audiovisual de Catalunya.

2. Consideracions jurídiques
2.1. Competència del Consell de l’Audiovisual de Catalunya i normativa aplicable
D’acord amb el què va establir la Resolució 3/VI del Parlament de Catalunya, de data 15 de desembre de 1999, sobre els mitjans audiovisuals de Catalunya, la LCA defineix al Consell com una autoritat reguladora independent que acomplís les funcions de vigilància i de control sobre el sector audiovisual i, per tant, l’article 115 l’atribueix, entre d’altres, la funció “d’atorgar les llicències que habiliten per a prestar el servei de comunicació audiovisual i garantir-ne el compliment de les condicions”. 

Com a conseqüència, la sol·licitud per a la transmissió de la concessió de la localitat d’Igualada (101.1 MHz), propietat de la societat Igualada Comunicació, SA en favor de Radiocat XXI, SL ha esdevingut competència del Consell, per raó de la matèria.

Tanmateix, atès que la vigència de l’article 56 LCA ha estat suspesa arran del recurs d’inconstitucionalitat interposat pel Govern de l’Estat, s’entén que la normativa aplicable pel que fa a l’autorització del negoci pròpiament dit és, a banda de la Llei 31/1987, de 18 de desembre, d’ordenació de les telecomunicacions (LOT), que és norma bàsica,  la que estava vigent abans de l’entrada en vigor de la LCA, és a dir el Decret 269/1998, de 21 d’octubre, de règim jurídic de les concessions per a la prestació del servei de radiodifusió sonora en ones mètriques amb modulació de freqüència per a emissores comercials.

2.2. Descripció de les transmissions sotmeses a autorització i de la societat adquirent
La societat sol·licitant (Radiocat XXI, SL) acompanya els següents documents:

a) escriptura atorgada el 24 de novembre de 2000 davant el notari d’Igualada José Bauzá Gayá amb número de protocol 3130 consistent en acta de protocolització, legitimació de signatures i altres extrems, en la qual es protocolitza un contracte privat signat entre Radiocat XXI, SL i Igualada Comunicació, SA. Segons es desprèn d’aquest contracte, Igualada Comunicació, SA és adjudicatària de la concessió de radiodifusió sonora corresponent a la localitat d’Igualada (101.1 MHz).

Segons consta en l’expedient administratiu, Igualada Comunicació, SA va esdevenir concessionària com a conseqüència d’Acord del Govern de la Generalitat de Catalunya de 28 de setembre de 1999 (DOGC 3008 de 4 de novembre de 1999) d’autorització de la transmissió de la concessió per part del seu anterior titular, senyor Francesc Xavier Vilanova Corsellas en favor de l’esmentada societat.

L’objecte d’aquest contracte era el de col·laboració radiofònica en cadena i eventual opció de compra i, en conseqüència, les parts pactaven el subministrament de programació, tramesa del senyal dels seus estudis centrals fins al centre emissor d’Igualada i gestió de la publicitat per a l’emissora per part de Radiocat XXI, SL i, a més, l’establiment d’una opció de compra en favor d’aquesta sobre la concessió de la qual era titular Igualada Comunicació, SA, per un termini de cinc anys.

b) escriptura atorgada el 24 de novembre de 2000 davant el notari d’Igualada José Bauzá Gayá amb número de protocol 3131 consistent en acta de protocolització, legitimació de signatures i altres extrems en la qual es protocolitza un contracte privat signat entre Radiocat XXI, SL i Igualada Comunicació, SA. Segons es desprèn d’aquest contracte, “ambdues parts acorden formalitzar l’opció de compra amb subjecció a termini suspensiu, que es tindrà per acomplert en data 13 de maig de 2002, i efectuar, en un sol acte i de forma conjunta, tots els pagaments que de l’execució de l’esmentat contracte se’n puguin derivar (...)” (clàusula III) i també que  “Radiocat XXI, SL, amb ple consentiment d’Igualada Comunicació, SA exerceix el dret concedit d’opció de compra amb subjecció a termini suspensiu i que, per tant, restarà pendent de formalitzar públicament fins que s’acompleixin les condicions legalment i reglamentàriament exigibles per l’Administració Pública competent, a partir de la data del 13 de maig de 2002” (clàusula IV).

Pel que fa, doncs, a l’exercici de l’esmentada opció de compra, la sol·licitant no ha acreditat que s’ha realitzat la formalització de la transmissió de la concessió. 

Pel que fa a la societat adquirent, Radiocat XXI, SL, és una societat limitada el capital de la qual pertany íntegrament a Catalunya Comunicació, SL, la qual és propietat del grupo Godó. La societat no ha pres cap acord d’emetre participacions socials que es trobi pendent d’executar i no ha emès cap altre tipus de participacions, opcions o “warrants” diferents de les participacions que constitueixen el seu capital social.

Així mateix, d’acord amb la informació que inclou la declaració de 15 de maig de 2007 signada pel representant de Radiocat XXI, SL (registre d’entrada núm. 923/2007, de 22 de maig), i de la informació de què disposa aquest Consell, aquesta societat i la seva única sòcia Catalunya Comunicació, SL són titulars, directa i indirectament, de diverses concessions de ràdio analògica i digital i de televisió amb cobertura que incideix en l’àmbit territorial de Catalunya.

2.3. Incidència de les transmissions sotmeses a autorització en el pluralisme extern
La incidència de les transmissions sotmeses a autorització en el pluralisme extern, s’ha de realitzar a dos nivells, d’acord amb el què estableix l’article 40.3 LCA: per una banda aplicant els criteris que determina la legislació bàsica estatal, que en el cas que ens ocupa són els que estableix l’apartat 1 d) i e) de la disposició addicional sisena LOT en la última redacció atorgada per la Llei 10/2005, de 14 de juny, de mesures urgents per a l’impuls de la televisió digital terrestre, de liberalització de la televisió per cable i de foment del pluralisme; i, per una altra banda, els límits que estableixen l’article 40.2 i 3 en relació amb l’article 43 de la pròpia LCA.

Un cop analitzada la presència de Radiocat XXI, SL i la seva única sòcia Catalunya Comunicació, SL en la zona de servei d’Igualada en relació amb l’oferta que s’hi troba a disposició dels ciutadans, es pot concloure el següent:

a) pel que fa als límits continguts en la LOT la societat adquirent Radiocat XXI, SL no és propietària de cap emissora de ràdio analògica d’FM: de les 2 que tenen cobertura en aquesta zona de servei, 1 d’elles propietat d’Onda Ramblas, SA i l’altra és la que és objecte de transmissió. Per contra, Radiocat XXI, SL és propietària d’1 emissora de ràdio digital de les 12 que tenen cobertura nacional i, per tant, inclouen l’àmbit de cobertura analitzat; això vol dir que, com a conseqüència de l’adquisició, no s’excedeixen ni el límit de cinc emissores (computades no acumulativament per les dues tecnologies), ni el límit del 50% de les emissores analògiques i digitals (computades així mateix no acumulativament) que s’hi ofereixen, ja què amb l’adquisició d’aquesta concessió, Radiocat XXI, SL es situa en el límit del 50% sense excedir-lo (com ja s’ha dit, adquireix 1 concessió d’un total de 2 a la zona de servei d’Igualada).

Cal destacar que el tercer límit que es contempla a la LOT segons el qual “en una misma comunidad autónoma ninguna persona física o jurídica podrá controlar más del 40% de las concesiones existentes en ámbitos en las que sólo tenga cobertura una concesión” no és aplicable al cas analitzat ja què la zona de cobertura té més d’una concessió.
Per tant, la transmissió sobre la qual es demana autorització, no afecta a la garantia de pluralisme en la zona de servei implicada (Igualada)  pel que fa al límits que preveu la normativa bàsica.

b) la transmissió sotmesa a autorització tampoc no afecta a la garantia de pluralisme en la zona de servei implicada (Igualada)  pel que fa al límits que preveuen l’article 40.2 i 3 en relació amb l’article 43 de la LCA ja què els mitjans dels quals són propietàries directament o indirectament o participen Radiocat XXI, SL i la seva única accionista Catalunya Comunicació, SA suposen un 6,9% de l’oferta de televisió i ràdio en l’àrea de difusió, que representen els 3 mitjans d’aquest grup (és a dir, la concessió d’FM la transmissió de la qual és objecte d’aquest informe, la concessió de ràdio digital d’àmbit nacional que inclou la zona de servei analitzada i la televisió digital també d’àmbit nacional 8 tv) en relació amb els 85 mitjans, tant analògics com digitals, que constitueixen el total de l’oferta en aquesta zona de difusió, i que representarien un 4,2% del total de les 48 ràdios computades i un 2,7% del total de les 37 televisions computades.
2.4. Compliment de requisits per part de la societat adquirent
Finalment, de la documentació aportada es desprèn que la transmissió objecte d’autorització compleix la resta de requisits que estableix l’article 8 del Decret 269/1998, de 21 d’octubre, de règim jurídic de les concessions per a la prestació del servei de radiodifusió sonora en ones mètriques amb modulació de freqüència per a emissores comercials.

Tanmateix, s’ha de palesar el fet que la societat adquirent Radiocat XXI, SL no ha aportat acreditació conforme s’ha subrogat en la garantia dipositada per Igualada Comunicació, SA perquè segons manifesta en l’escrit de 15 de maig de 2007 “no pot subrogar-se en l’esmentada garantia, per no ser encara la titular de la concessió administrativa objecte de la transmissió, ja que en data 24 de novembre de 2000 es va formalitzar aquesta transmissió mitjançant una opció de compra que no seruia efectiva fins que Radiocat acomplís amb les condicions exigides per l’Administració Pública, en aquest cas, les exigides per la comunicació esmentada a l’encapçalament i de la que es dóna compliment mitjançant el present escrit”.

Igualment, malgrat no declarar-ho expressament, de la documentació aportada es dedueix que la societat transmetent Igualada Comunicació, SA ha explotat la concessió objecte de transmissió. Pel que fa a aquesta qüestió val la pena recordar que la societat transmetent i la societat adquirent tenen un contracte mitjançant el qual la segona subministra programació a la primera, que de fet ofereix a la seva emissora producte RAC i, que, per tant, la transmissió sotmesa a autorització és la conseqüència final i lògica d’aquest situació prèvia.

Finalment, cal posar de relleu que l’autorització de la transmissió de la concessió objecte d’aquest informe s’entén sens perjudici de la plena vigència del règim jurídic concessional que és aplicable a la societat adquirent, d’acord amb el que estableix la normativa vigent i els compromisos particulars assumits, en el seu moment,  per la societat transmetent (concessionària original). A més, la societat adquirent resta obligada a respectar els paràmetres tècnics assignats a la ràdio.

Per tot l’exposat, el Ple del Consell de Audiovisual de Catalunya adopta els següents:

ACORDS
1. Autoritzar la transmissió de la concessió de radiodifusió sonora en ones mètriques amb modulació de freqüència corresponent a la localitat d’Igualada (101.1 MHz), per part de la seva actual titular Igualada Comunicació, SA en favor de Radiocat XXI, SL, amb la condició de que la societat adquirent (Radiocat XXI, SL) acrediti que s’ha subrogat en la garantia dipositada per la societat transmetent (Igualada Comunicació, SA) o, en el seu cas, aporti la constitució d’una altra equivalent en el termini màxim d’un mes des de la notificació de l’Acord d’autorització corresponent.

L’autorització del negoci jurídic a què es refereix aquest informe no implica en cap cas,  l’alteració del règim jurídic al qual es troba sotmesa aquesta concessió en virtut de la legislació vigent.                                                                                                                                                                                                                                                                                                                                                                                                                                                                                                                                                                                                                                                                          
2. Notificar aquest Acord a les societats Igualada Comunicació, SA i Radiocat XXI, SL així com a la Direcció General de Comunicació i Serveis de Difusió Audiovisuals del Departament de Cultura i Mitjans de Comunicació.

Barcelona, 25 de juliol de 2007

Josep M. Carbonell i Abelló



Dolors Comas d’Argemir i Cendra

President

